CELEX: 32021R0074
Language: bg
Date: 2021-01-26 00:00:00
Title: Регламент за изпълнение (ЕС) 2021/74 на Комисията от 26 януари 2021 година за изменение на Регламент за изпълнение (ЕС) 2020/1191 относно мерки за предотвратяване на въвеждането и разпространението в Съюза на вируса на кафявото набраздяване по плодовете на доматите (ToBRFV)

27.1.2021   
               
               
                  BG
               
               
                  Официален вестник на Европейския съюз
               
               
                  L 27/15
               
            
         РЕГЛАМЕНТ ЗА ИЗПЪЛНЕНИЕ (ЕС) 2021/74 НА КОМИСИЯТА
         от 26 януари 2021 година
         за изменение на Регламент за изпълнение (ЕС) 2020/1191 относно мерки за предотвратяване на въвеждането и разпространението в Съюза на вируса на кафявото набраздяване по плодовете на доматите (ToBRFV)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2016/2031 на Европейския парламент и на Съвета от 26 октомври 2016 г. за защитните мерки срещу вредителите по растенията, за изменение на регламенти (ЕС) № 228/2013, (ЕС) № 652/2014 и (ЕС) № 1143/2014 на Европейския парламент и на Съвета и за отмяна на директиви 69/464/ЕИО, 74/647/ЕИО, 93/85/ЕИО, 98/57/ЕО, 2000/29/ЕО, 2006/91/ЕО и 2007/33/ЕО на Съвета (1), и по-специално член 30 от него,
         като взе предвид Регламент (ЕС) 2017/625 на Европейския парламент и на Съвета от 15 март 2017 г. относно официалния контрол и другите официални дейности, извършвани с цел да се гарантира прилагането на законодателството в областта на храните и фуражите, правилата относно здравеопазването на животните и хуманното отношение към тях, здравето на растенията и продуктите за растителна защита, за изменение на регламенти (ЕО) № 999/2001, (ЕО) № 396/2005, (ЕО) № 1069/2009, (ЕО) № 1107/2009, (ЕС) № 1151/2012, (ЕС) № 652/2014, (ЕС) 2016/429 и (ЕС) 2016/2031 на Европейския парламент и на Съвета, регламенти (ЕО) № 1/2005 и (ЕО) № 1099/2009 на Съвета и директиви 98/58/ЕО, 1999/74/ЕО, 2007/43/ЕО, 2008/119/ЕО и 2008/120/ЕО на Съвета, и за отмяна на регламенти (ЕО) № 854/2004 и (ЕО) № 882/2004 на Европейския парламент и на Съвета, директиви 89/608/ЕИО, 89/662/ЕИО, 90/425/ЕИО, 91/496/ЕИО, 96/23/ЕО, 96/93/ЕО и 97/78/ЕО на Съвета и Решение 92/438/ЕИО на Съвета (2), и по-специално член 22, параграф 3 и член 52 от него,
         като има предвид, че:
         
                     (1)
                  
                  
                     Регламент за изпълнение (ЕС) 2020/1191 на Комисията (3) влезе в сила на 15 август 2020 г. След тази дата някои държави членки и професионални оператори тълкуват и прилагат по различен начин понятието „съхранение“, съдържащо се в член 7, параграф 2 от посочения регламент.
                  
               
                     (2)
                  
                  
                     От практически съображения и тъй като семената от Solanum lycopersicum L. и Capsicum spp. („посочените семена“), събрани преди 15 август 2020 г., не могат да изпълнят изискването техните майчини растения да са произведени в производствен обект, за който е известно, въз основа на официални проверки, извършени в подходящо време за откриване на посочения вредител, че в него не се среща посоченият вредител, тези семена следва да бъдат освободени от условието, предвидено в член 7, параграф 1, буква а) от Регламент за изпълнение (ЕС) 2020/1191.
                  
               
                     (3)
                  
                  
                     Член 7, параграф 2 от Регламент за изпълнение (ЕС) 2020/1191 следва да бъде изменен, за да се поясни, че преди да бъдат придвижени за първи път в рамките на Съюза, посочените семена, събрани преди 15 август 2020 г., се подлагат на вземане на проби и изпитване за наличието на посочения вредител от компетентния орган или от професионални оператори под официалния надзор на компетентния орган. Тази дерогация от член 7, параграф 2 от посочения регламент следва да позволи семената, които вече са придружени от растителен паспорт, да се движат на територията на Съюза, без да бъдат допълнително изпитвани.
                  
               
                     (4)
                  
                  
                     Посочените семена, които са придвижвани за първи път в рамките на Съюза от 1 април 2021 г. нататък и са били подложени на изпитване преди 30 септември 2020 г. с метода ELISA, следва да бъдат изпитани отново с метод, различен от ELISA, както е посочено в точка 3 от приложението.
                  
               
                     (5)
                  
                  
                     Тъй като посочените семена с произход от трети държави и събрани преди 15 август 2020 г. не могат да отговорят на условието техните майчини растения да са произведени в производствен обект, за който е известно, въз основа на официални проверки, извършени в подходящо време за откриване на посочения вредител, че в него не се среща посоченият вредител, тези семена, които предстои да бъдат въведени в Съюза, следва да бъдат освободени от изискването по член 9, параграф 1, буква а), подточка i).
                  
               
                     (6)
                  
                  
                     Комисията беше информирана от сектора за производство на семена и от държавите членки, че изискването за включване на името на регистрирания производствен обект във фитосанитарния сертификат в съответствие с член 9 от Регламент за изпълнение (ЕС) 2020/1191 води до забавяния и практически трудности за износителите, тъй като за тях е трудно да идентифицират конкретния производствен обект. С цел да се улесни идентифицирането на регистрирания производствен обект от компетентните органи и професионалните оператори от трети държави, това изискване следва да бъде заменено с изискване за предоставяне на информация относно проследимостта на производствения обект на майчините растения.
                  
               
                     (7)
                  
                  
                     Посочените семена с произход от трети държави следва да бъдат изпитвани, като се използват методите за вземане на проби и изпитване, посочени в приложението към Регламент за изпълнение (ЕС) 2020/1191. За да се вземе предвид фактът, че някои от посочените семена може да са били изпитани месеци преди да бъдат сертифицирани за износ, е пропорционално от 1 април 2021 г. нататък да се изисква извършването на задължително молекулярно изпитване и да се даде време на третите държави да се адаптират към това изискване.
                  
               
                     (8)
                  
                  
                     С цел да се избегнат ненужни ограничения на търговията с посочените семена, събрани преди 15 август 2020 г., прилагането на настоящия регламент следва започне във възможно най-кратък срок. Поради това настоящият регламент следва да влезе в сила на третия ден след деня на неговото публикуване.
                  
               
                     (9)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Изменение на Регламент за изпълнение (ЕС) 2020/1191
            Регламент за изпълнение (ЕС) 2020/1191 се изменя, както следва:
            
                        1)
                     
                     
                        Член 7 се изменя, както следва:
                        
                                    а)
                                 
                                 
                                    в параграф 1 се добавя следната алинея:
                                    „Посочените семена, които са събрани преди 15 август 2020 г., се освобождават от условието по буква а).“;
                                 
                              
                                    б)
                                 
                                 
                                    член 7, параграф 2 се заменя със следното:
                                    
                                       „2.   Чрез дерогация от параграф 1, буква а) и параграф 1, буква б), първа алинея преди първото им движение в рамките на Съюза посочените семена, събрани преди 15 август 2020 г., следва да са били подложени на вземане на проби и изпитване за посочения вредител от компетентния орган или от професионални оператори под официалния надзор на компетентния орган и да е било установено, че са свободни от този вредител.
                                       Посочените семена, които се придвижват за първи път в рамките на Съюза от 1 април 2021 г. нататък и са били изпитани преди 30 септември 2020 г. с метода ELISA, се изпитват отново с метод, различен от ELISA, както е посочено в точка 3 от приложението.“;
                                    
                                 
                              
                  
                        2)
                     
                     
                        Член 9 се изменя, както следва:
                        
                                    а)
                                 
                                 
                                    в параграф 1, буква а) текстът на подточка ii) се заменя със следното:
                                    „съответните посочени семена или техните майчини растения са били подложени на официално вземане на проби и изпитване за посочения вредител, както е предвидено в приложението, и тези изпитвания са показали, че те са свободни от посочения вредител“;
                                 
                              
                                    б)
                                 
                                 
                                    в параграф 1 буква б) се заменя със следното:
                                    „информация, гарантираща проследимостта на производствения обект на майчините растения.“;
                                 
                              
                                    в)
                                 
                                 
                                    добавя се следният параграф 3:
                                    
                                       „3.   Чрез дерогация от параграф 1, буква а), подточка i) за посочените семена, които са събрани преди 15 август 2020 г., в допълнителната декларация се посочва само дали е изпълнено условието по параграф 1, буква а), подточка ii) и се включва следният текст: „Семената са събрани преди 15 август 2020 г.“;
                                    
                                 
                              
                                    г)
                                 
                                 
                                    добавя се следният параграф 4:
                                    
                                       „4.   Във фитосанитарните сертификати, издадени след 31 март 2021 г., допълнителната декларация потвърждава, че посочените семена с произход от трети държави са били изпитани чрез един от методите за изпитване, различни от ELISA, както е посочено в точка 3 от приложението към Регламент за изпълнение (ЕС) 2020/1191.“
                                    
                                 
                              
                  
         
            Член 2
            Влизане в сила
            Настоящият регламент влиза в сила на третия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 26 януари 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 317, 23.11.2016 г., стр. 4.
         
            (2)  ОВ L 95, 7.4.2017 г., стр. 1.
         
            (3)  Регламент за изпълнение (ЕС) 2020/1191 на Комисията от 11 август 2020 г. за установяване на мерки за предотвратяване на въвеждането и разпространението в Съюза на вируса на кафявото набраздяване по плодовете на доматите (ToBRFV) и за отмяна на Решение за изпълнение (ЕС) 2019/1615, (ОВ L 262, 12.8.2020, стр. 6)